Sóttvarnalæknir á von á því að hjarðónæmi náist í mars og það styttist í að faraldrinum fari að slota. Smitum eigi líklega eftir að fjölga á næstunni, og stjórnvöld verði að bregðast hratt við þeim breytingum sem geti orðið á faraldrinum.
Íslensk erfðagreining hefur síðan í desember kannað mótefnastöðu landsmanna gegn kórónuveirunni, en áætlun stjórnvalda byggir að miklu leyti á niðurstöðum hennar. Bráðabirgðaniðurstöður sýna að um 20 prósent undir fertugu hafi smitast af Covid-19. Á sama tíma höfðu tæplega níu prósent greinst með veiruna með PCR-prófi.
Ef þessar forsendur eru notaðar og reiknað með að um 80 prósent landsmanna þurfi að smitast til að ná hjarðónæmi þá má búast við að það geti tekið enn um einn og hálfan mánuð og upp í tvo mánuði að ná því marki ef fjöldi smita verður eins og verið hefur. Vissulega verður að taka þessum útreikningum með fyrirvara en þessi hugarleikfimi sýnir þó að líklega er ekki langt í land þar til faraldrinum fari að slota.
Kári Stefánsson, forstjóri Íslenskrar erfðagreiningar, segir þetta gefa mynd af stöðunni eins og hún var um síðustu áramót og erfitt sé að yfirfæra hana á stöðu dagsins í dag þegar omíkron hafi tekið yfir. Seinni mæling eftir þrjár vikur gefi betri mynd, en ljóst sé að það styttist mjög í hjarðónæmi. Áætlarnir sóttvarnalæknis og stjórnvalda miðast við það. Gert er ráð fyrir að afléttingaáætlun stjórnvalda verði kynnt að loknum ríkisstjórnarfundi á föstudaginn, og þá kemur í ljós hversu hratt verður farið. Þórólfur segir ný afbrigði geta breytt áætlunum stjórnvalda og þá þurfit að bregðast hratt við.
Ég tel mikilvægt að ekki verði farið of hratt í afléttingar og þær verði gerðar í nokkrum skrefum, annars er hætt við að það komi bakslag í faraldurinn.
1.539 greindust með veiruna innanlands í gær en eftir breytingar á sóttkví í gær er ekki ljóst hversu margir eru í sóttkví eða einangrun. Síðustu daga hafa um sjö prósent þjóðarinnar verið ýmist í sóttkví eða einangrun. Nú þurfa margir í smitgát í staðinn, og Víðir Reynisson yfirlögregluþjónn sagði rétt að stjórnendur fyrirtækja gerðu ráð fyrir því.
